#### ANYKŠČIŲ RAJONO SAVIVALDYBĖS ADMINISTRACIJOS DIREKTORIUS

#### VALSTYBINĖS MAISTO IR VETERINARIJOS TARNYBOS

#### ANYKŠČIŲ VALSTYBINĖS MAISTO IR VETERINARIJOS TARNYBOS

#### VIRŠININKAS – VALSTYBINIS VETERINARIJOS INSPEKTORIUS

#### ĮSAKYMAS

#### DĖL NEATIDĖLIOTINŲ PRIEMONIŲ VYKDYMO PASIREIŠKUS AFRIKINIAM KIAULIŲ MARUI

#### 2015 m. rugpjūčio 7 d. Nr. 1-AĮ-502 / 23VV-51

#### Anykščiai

####

Vadovaudamiesi Lietuvos Respublikos vietos savivaldos įstatymo 29 straipsnio 8 dalies 2 punktu, Lietuvos Respublikos civilinės saugos įstatymo 11 straipsnio 3 dalies 2 punktu ir 14 straipsnio 9 punktu, Lietuvos Respublikos veterinarijos įstatymo 6 straipsnio 1 dalies 8, 9, 11 punktais, 7, 15 straipsniais, Valstybinės maisto ir veterinarijos tarnybos administracijos padalinio – teritorinės valstybinės maisto ir veterinarijos tarnybos – nuostatų, patvirtintų Valstybinės maisto ir veterinarijos tarnybos direktoriaus 2011 m. birželio 29 d. įsakymu Nr. B1-282 ,‚Dėl Valstybinės maisto ir veterinarijos tarnybos administracijos padalinio – teritorinės Valstybinės maisto ir veterinarijos tarnybos - nuostatų patvirtinimo“, 10.1 ir 10.4.7 papunkčiais, atsižvelgdami į Nacionalinio maisto ir veterinarijos rizikos vertinimo instituto 2015 m. rugpjūčio 6 d. tyrimų protokolą Nr. 20751 G1, kuriuo patvirtinama, kad Afrikinio kiaulių maro (toliau AKM) sukėlėjas nustatytas Anykščių rajono, Svėdasų seniūnijos, Sliepšiškio kaimo teritorijoje nugaišusiam šernui (židinio koordinatės X-583088, Y-6171773), bei atsižvelgdami į Anykščių rajono savivaldybės Ekstremalių situacijų komisijos 2015 m. rugpjūčio mėnesio 6 dienos posėdžio protokolą Nr.1-ES-1, siekdami užtikrinti AKM likvidavimo, profilaktikos ir apsaugos priemones Anykščių rajono savivaldybės teritorijoje:

1. N u s p r e n d ž i a m e uždrausti Anykščių rajono medžiotojų klubui „Svėdasai” ir Vilniaus medžiotojų klubui „Uosinta“ vienam mėnesiui (iki 2015 m. rugsėjo 6 d.) medžiojamųjų gyvūnų medžioklę Svėdasų seniūnijos Sliepšiškio ir Vikonių kaimų teritorijoje, išskyrus vieną kartą per savaitę, raštu suderinus su Valstybinės maisto ir veterinarijos tarnybos Anykščių valstybinė maisto ir veterinarijos tarnyba (toliau - AVMVT), leisti šernų medžioklę AKM mėginių atrinkimo tikslu.

2. N u r o d o m e :

2.1. Anykščių rajono medžiotojų klubui „Svėdasai” ir Vilniaus medžiotojų klubui „Uosinta“ Svėdasų seniūnijos Sliepšiškio ir Vikonių kaimų teritorijos apylinkėse vieną mėnesį, vieną kartą per savaitę, iš anksto informavus AVMVT, atlikti teritorijos apžiūrą, siekiant surasti nugaišusius šernus ir apie rezultatus raštu pranešti AVMVT;

2.2. medžioklės plotų naudotojams, turintiems leidimus naudoti medžiojamųjų gyvūnų išteklius Anykščių rajono medžioklės plotų vienetuose:

2.2.1. užtikrinti, kad sumedžioti šernai būtų tvarkomi tik gyvūnų pirminio apdorojimo aikštelėse, o iki jų būtų gabenami tik sandariose talpyklose ir iš sumedžiotų šernų susidarę šalutiniai gyvūniniai produktai, išskyrus medžioklės plotų naudotojų pasiliekamus šernų trofėjus, būtų paliekami prie šių aikštelių esančiose saugiose gyvūninių atliekų duobėse ir po medžioklės būtų dezinfekuojami autorizuotais biocidais, veikiančiais AKM virusą;

2.2.2. prieš išvykstant iš miško teritorijos dezinfekuoti autorizuotais veterinariniais biocidais, skirtais afrikinio kiaulių maro sukėlėjui nukenksminti, visų transporto priemonių, kurios buvo naudojamos medžioklių ar medžioklės ploto vienetų apžiūrų metu, ratus ir medžioklėse arba medžioklės ploto vienetų apžiūrose dalyvavusių asmenų batus;

2.2.3. užtikrinti, kad iš visų sumedžiotų šernų būtų paimti ir aiškiai paženklinti kraujo ir organų mėginiai afrikinio kiaulių maro ir trichineliozės tyrimams. Mėginius supakuoti atskirai, skysčių nepraleidžiančioje pakuotėje ir pristatyti į AVMVT;

2.2.4. vadovautis Valstybinės maisto ir veterinarijos tarnybos direktoriaus 2014 m. spalio 31 d. įsakymo Nr. B1-939 „Dėl Valstybinės maisto ir veterinarijos tarnybos direktoriaus 2014 m. vasario 17 d. įsakymo Nr. B1-114 „Dėl Afrikinio kiaulių maro stebėsenos ir kontrolės priemonių“ pakeitimo“ nuostatomis.

3. T v i r t i n a m e:

3.1. Veiksmų ir priemonių planą Anykščių rajono, Svėdasų seniūnijos, Sliepšiškio ir Vikonių kaimų teritorijoje nustačius AKM (pridedama);

3.2. Anykščių rajono, Svėdasų seniūnijos, Sliepšiškio ir Vikonių kaimuose nustatyto AKM pavojingos zonos ribų planą (pridedama).

4. P a v e d a m e įsakymo vykdymo kontrolę AVMVT.

Šis įsakymas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Administracijos direktorius Veneta Veršulytė

Vyriausioji veterinarijos gydytoja-inspektorė,

pavaduojanti viršininką -valstybinį veterinarijos inspektorių Audronė Zdanevičienė

PATVIRTINTA

Anykščių rajono savivaldybės administracijos direktoriaus

ir Valstybinės maisto ir veterinarijos tarnybos

Anykščių valstybinės maisto ir veterinarijos tarnybos viršininko

 – valstybinio veterinarijos inspektoriaus

 2015 m. rugpjūčio 7 d įsakymu Nr. 1-AĮ-502 / 23VV- 51

**VEIKSMŲ IR PRIEMONIŲ PLANAS ANYKŠČIŲ RAJONO, SVĖDASŲ SENIŪNIJOS, SLIEPŠIŠKIO IR VIKONIŲ KAIMŲ TERITORIJOJE NUSTAČIUS AFRIKINĮ KIAULIŲ MARĄ**

|  |  |  |  |  |
| --- | --- | --- | --- | --- |
| **Eil.Nr.** | **Atliekamų veiksmų aprašymas** | **Veiksmus atliekančios įstaigos pavadinimas** | **Veiksmų vykdymą kontroliuojančios įstaigos pavadinimas** | **Veiksmų vykdymo laikotarpis** |
| 1. | Medžioklės ir šernų šėrimo uždraudimas Sliepšiškio, Vikonių kaimuose, Svėdasų seniūnijoje  | Vilniaus medžiotojų klubas „Uosinta”, Medžiotojų klubas „Svėdasai" | 1.Valstybinės maisto ir veterinarijos tarnybos Anykščių valstybinė maisto ir veterinarijos tarnyba (toliau- AVMVT )2. Utenos regiono aplinkos apsaugos departamento Anykščių raj. agentūra | 30 d. |
| 2. | Sliepšiškio ir Vikonių kaimuose, miškų masyvo teritorijoje kritusių šernų ieškojimas, mėginių ėmimas ir pristatymas į AVMVT AKM tyrimui atlikti  | Vilniaus medžiotojų klubas „Uosinta”, Medžiotojų klubas „Svėdasai"dalyvaujant AVMVT pareigūnams | AVMVT | Kritusių šernų ieškojimas ir mėginių ėmimas 1 kartą per savaitę per 30 dienų |
| 3. | Visų sumedžiotų šernų mėginių ėmimas ir pristatymas į AVMVT AKM ir šernų trichineliozės tyrimui atlikti | Visi medžiotojų būreliai ir klubai, kurių medžioklės plotai randasi Anykščių r.  | 1. AVMVT 2. Utenos regiono aplinkos apsaugos departamento Anykščių r. agentūra | Iki apribojimų atšaukimo |
| 4. | Visuose Anykščių rajone esančiuose kiaulių ūkiuose biologinio saugumo reikalavimų sugriežtinimas  |  | AVMVT | Iki apribojimų atšaukimo |
| 5. | Pranešimas AVMVT apie rastus kritusius ar autoįvykio metu užmuštus šernus Anykščių rajono teritorijoje | 1.Visi Anykščių r. medžiotojų būreliai ir klubai, kurių medžioklės plotai yra Anykščių rajone. 2. Utenos regiono aplinkos apsaugos departamento Anykščių r. agentūra3. VĮ,Utenos regiono keliai, Anykščių kelių tarnyba, UAB “Ukmergės versmė” | AVMVT | Nuolat |
| 6. | Visų Anykščių r. teritorijoje sumedžiotų šernų saugojimas uždarose patalpose, kol bus gauti tyrimų rezultatai AKM ir trichineliozės atžvilgiu.  | Visi medžiotojų būreliai ir klubai, kurių medžioklės plotai randasi Anykščių rajone. | 1. AVMVT 2. Utenos regiono aplinkos apsaugos departamento Anykščių r. agentūra | Iki apribojimų atšaukimo |
| 7. | Privalomas pranešimas AVMVT apie Sliepšiškio, Vikonių kaimuose, Svėdasų seniūnijoje vykdomus miško darbus  | Sliepšiškio, Vikonių kaimuose, Svėdasų seniūnijoje teritorijoje masyvo plotų savininkai | 1. AVMVT 2. Valstybinė miškų tarnyba | Iki apribojimų atšaukimo |
| 8. | Užkrėstoje teritorijoje įspėjamųjų ženklų, kad teritorija užkrėsta Afrikiniu kiaulių maru iškabinimas |  Anykščių rajono Svėdasų seniūnija | 1. AVMVT 2. Utenos regiono aplinkos apsaugos departamento Anykščių r. agentūra | Iki apribojimų atšaukimo |
| 9. | Visuomenės ir žiniasklaidos informavimas | AVMVT | AVMVT | Iki apribojimų atšaukimo |

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_